Вакол гістарычнай часткі парку (на плошчы каля 70 га) сфарміраваны новы парк культуры і адпачынку з элементамі рэгулярнай і пейзажнай планіроўкі, вялікім вадаёмам з 2 астравамі і мысам, які служыць агляднай пляцоўкай. Вадаём злучаны са старым каналам, з двух бакоў якога закладзены насаджэнні дуба чырвонага, бярозы, ліпы. Парк налічвае больш за 70 найменняў дрэў-кустоў. Тут працуюць павільёны, ёсць лебедзі, вальер з паўлінамі, у сажалках водзіцца андатра. Вакол бюста Суворава разбіта кветкавая клумба, акаймаваная з абодвух бакоў невялікімі дрэвавымі групамі з елкі калючай, кіпарысавіка, абляпіхі, туі заходняй, воцатнага дрэва. Парк знаходзіцца ў добрым стане, зяўляецца помнікам прыроды. Вялікі ўклад у захаванасць, добраўпарадкаванне зрабілі яго дырэктары: В.І.Харытанюк, М.М.Вымаркаў, Н.Р. Дземянчук. У 1983 г. парк узнагароджаны сярэбраным і залатым медалямi ВДНГ СССР.